
«Nattkullen har vært en perfekt kamuflasje. I Sveriges sprøeste boligstrøk er det ingen som reagerer hvis man er litt merkelig.»

– Alice Fock


Dette har skjedd

Isak Molina og My Wall har fått et hemmelig oppdrag på Nattkullen, et skjærgårdssamfunn utenfor Norrtälje. Han fordi han har ligget med sjefen og et vitne. Hun fordi hun tviler på sine evner som politi etter å ha gått for langt og utpekt feil person som gjerningsmann i en henlagt drapssak.

På Nattkullen har politiets spesialenhet plassert personer som av ulike grunner trenger beskyttelse. De er vitner, informanter og lignende, og alle bor i samme gate under falske identiteter.

Oppdraget til My og Isak er å sørge for at ingenting skjer med dem.

Men de klarte ikke å beskytte objektene Lio og Katarina, den russiske spionen Jana Ivanova, varsleren Arne Moström og skatteadvokaten Jakob Röhr, så My og Isaks selvtillit er tynnslitt. Heldigvis var de merkelige karene Bob og Bob der for å hjelpe til da Malik Pinto ble angrepet av en terrorcelle. Etter mye om og men ble han reddet og flyttet til et Bops-hus i Pajala, og han fikk med seg en mystisk pakke. Både My og Isak har fått sjokkerende nyheter om barndommen sin. Isaks far ser ut til å ha vært en skikkelig drittsekk, og moren hans prøvde kanskje bare å beskytte Isak da han var sju år. My, på sin side, har snakket ut med Spaak om den store løgnen han hjalp Albert med å opprettholde. I den samtalen fikk hun også vite at familien hans døde i tsunamien, og at han deretter forsøkte å ta livet av seg, men ble reddet av Albert.

Advokat Jenny Byhling snuser rundt på Nattkullen, og det var hun som kidnappet Jakob Röhr på oppdrag fra sin farsfigur Pabbi. Men hun plantet et kamera som filmet alt mens Röhr ble torturert og drept. Under maskeraden skaffet hun seg også et solid pressmiddel: Hun hadde sex med Isak.

Det tidligere gjengmedlemmet Ville Attila og hans kone Gloria snublet over en USB-minnepinne til en verdi av over 130 millioner, men lykken ble kortvarig, for den forsvant på mystisk vis. Gloria trodde den ble stjålet av den russiske spionen Jana, men ble overfalt mens hun brøt seg inn hos henne. Hun klarte å snakke seg ut av situasjonen, men ble tvunget til å innrømme hva hun var ute etter. USB-pinnen ble dessverre spist av Buthler, hunden til Iris, og hun og Jian har gitt opp håpet om å finne den i hundebæsjen, og har sluttet seg til leteaksjonen sammen med de russiske spionene og herr og fru Attila. Under maskeraden blir Salomon konfrontert, og det blir avslørt at han mistet USB-pinnen i småbåthavnen. Det de ikke vet, er at den nå er århundrets dyreste bordstøtte på puben Galären.

Postbudet Robin, som nå har sluttet seg til My og Isak i jakten på Samleren, forteller at det finnes skjulte dører i kjellerne i husene i Nattkullen. Da trioen drar på utflukt, finner de en slik dør, og bak den er det en enorm labyrint av tunneler. Etter å ha forårsaket et livsfarlig ras søker de tilflukt i nærmeste utgang, som viser seg å føre til et rom fullt av skjermer med overvåkning. De befinner seg i kjelleren til Jönåker, som etter en konfrontasjon tilstår alt og også forteller dem at han ved et uhell drepte politimannen Arvid da han smøg seg inn i Old Willow om natten. Mens de er hjemme hos Jönåker, oppdager de at en av beboerne tar med seg en maske, den masken som Samleren bruker. Det er Alice Fock som er seriemorderen.

Nå skal snutejævelen dø …

Alice Fock holder hardt om rattet. Hun har forberedt seg enda bedre denne gangen, og hun er klar til å ofre sitt eget liv for å drepe ham, selv om det er en drittsekk til som fortjener å dø.

Men snuten er den verste av dem alle.

Hun er fortsatt forbannet over at Sandro Baresi tok sitt eget liv. Men hun forstår jo hvorfor.

Hvis han ble myrdet, ville det bli en etterforskning, og det han hadde gjort, kunne komme i nyhetene. Det at han er … eller var en motbydelig pedofil. Men nå som han har begått selvmord, vil ingen grave i fortiden på samme måte.

Han slapp unna …

Alice respekterer hver eneste trafikkregel så ingen politifolk skal kunne stoppe henne. Ikke at noen vet at hun er Samleren, men likevel.

Samleren …

På nettet har hun lest at det er navnet hun har fått, men de kommer aldri til å forstå. Ingen har forstått, og ingen hørte på en tiåring som skrek om hjelp. Ingen trodde at en politimann, en prest og flere andre hadde voldtatt henne og flere andre barn. I stedet sendte de henne til psykologer, sa at hun var sinnssyk, og hun ble tatt fra sin egen mor.

Mamma.

Hun tørker raskt bort en tåre som vil ut.

Takket være de jævlene har hun mange arr, som hun ble beskyldt for å ha påført seg selv, men de så aldri arrene på innsiden. I hjertet og mellom beina. De som har gjort at hun aldri kan få barn.

Men nå har rettferdigheten innhentet de jævlene.

En etter en …

Alice ser på bagen med verktøy og våpen i passasjersetet. Hun legger den på gulvet, slik at ingen skal se den hvis hun stanser på rødt lys eller hvis hun blir stoppet av politiet. Masken ligger også i bagen, og hun ler. I går var hele verden utkledd. Hun orket ikke engang å være hjemme, for hun vet hva som da ville ha skjedd. Folk ville ha banket på og krevd at hun skulle delta.

Det har vært ille nok med alle de jævla møtene hjemme hos fascistdvergen Jönåker.

Hun ser på speedometeret og holder nøyaktig sytti kilometer i timen. Skjærgårdssamfunnet er uvanlig dødt i dag, og det er selvfølgelig på grunn av alt som skjedde i går. Det var et skikkelig fylleslag, slik det visstnok er hvert eneste år. At folk enten er på jobb eller hjemme og pleier bakrusen, passer henne perfekt. Et raskt blikk på speedometeret igjen. Fortsatt nøyaktig sytti.

Bra.

Andre biler kjører forbi henne, og noen ganger har hun blitt tutet på eller fått en langfinger.

Hva faen er galt med folk?

Alice stanser et par hundre meter fra politimannens hus og slår av motoren. Tar på seg maske og hansker.

Hun trekker pusten dypt et par ganger før hun tar bagen og går ut av bilen. Sommervarmen er tydeligere nå, og duftene fra blomstrende hager finner vei inn bak masken.

Motoren tikker, men ellers er det stille fra skogholtet hun er i ferd med å passere, og hun begynner å synge lavmælt:

«Blinke blinke stjerne grå

Bak vinduet ser jeg på.

Barnet sier ingenting,

slagene går rundt i ring.

Ingen hører, ingen ser,

Barnet gråter – voksne ler.

Blinke lille stjerne blek,

Drømmen dør i nattens lek.»

Her kommer jeg, snutejævel!


2

«Faen. Alice er borte.» Isak stikker våpenet i hylsteret og ringer NOA mens My går rundt og prøver å få et første overblikk over huset til Alice: Thistlewick.

Hvordan kunne vi overse at det var henne hele tiden? Tvers over gaten?

Det føles nesten surrealistisk, samtidig som …

Jeg visste hele tiden at det var noe med den jævla dama.

Hun tenker på å si noe om det til Isak, men bestemmer seg for å holde kjeft. Det er allerede rart mellom dem etter de merkelige hallusinasjonene hans om at de hadde sex i går, noe de definitivt ikke hadde, og Isak er dessuten superbakfull.

Men i morgen skal han virkelig få høre det. Han FLØRTET med henne. Med Samleren!

Huset er et eneste stort rot, spesielt kjøkkenet og stuen, og det eneste som er noenlunde ryddig, er soverommet. På glassbordet ved siden av den nedsittede grønne sofaen i stuen ligger det en bærbar datamaskin og masse papirer.

Huset ser ikke ut til å ha blitt pusset opp siden det ble bygget for rundt hundre år siden, og det lukter både mormor og morfar og gulnede bøker. Brune innebygde hyller med eldgamle, slitte bøker med brune, mørkegrønne og svarte rygger. Stuen føles klaustrofobisk, for det er bare ett vindu der.

Vinduet er til gjengjeld like vakkert som det i trappen i Old Willow. Små glassbiter, innlagt i bly, men forskjellen er at dette vinduet ikke har noe motiv. Det slipper bare inn lys – som et kaleidoskop.

Lyset fra vinduet ligger som et teppe på gulvet og forandrer seg sakte etter hvert som solen beveger seg.

My setter seg i den grønne sofaen, kjenner fjæringen mot baken gjennom det nedsittede stoffet, tar på seg latekshansker og begynner å lese i de ulike dokumentene på bordet, og det er nesten som å lese en gammel cold case. Det føles både kjent og litt skummelt. Forrige gang hun etterforsket en cold case, ble det et jævla kaos.

Jeg kan ikke tabbe meg ut denne gangen.

Bilder av ofrene hennes, der røde kors sitter over dem som allerede er døde, men ingen av bildene er av Katarina.

My får dårlig samvittighet og tenker på Lio. Lurer på hvordan det går med henne, og lover seg selv å prøve å få tak i henne. Vise henne at hun vil være der for jenta uansett hva som skjer.

My fortsetter å bla og vet ikke hva hun skal føle. Hun forstår mer og mer hvorfor Alice dreper etter hvert som hun blar seg gjennom etterforskningsrapportene om ulike feriekolonibarn som ingen har trodd på. Om påståtte seksuelle overgrep og voldtekter, etterforskninger som ble henlagt.

Men Alice hadde rett hele tiden, og gjerningsmennene slapp unna. Det er konklusjonen My ikke kan unngå.

Isak kommer bort og setter seg ved siden av henne mens han stønner og klynker som et barn, bare fordi han er bakfull.

«Hva tror du?» spør han og ser raskt gjennom noen av dokumentene.

My sukker. «Det er fortsatt mye å gå gjennom. Men jeg tror at alle instanser i samfunnet sviktet en liten jente som gjorde alt for å bli hørt. Ingen, ikke en eneste jævel, trodde på henne, men nå vet vi jo at det var sant.»

«Vet vi virkelig det?»

My vet at det er riktig av Isak å være skeptisk. Nei. De kan ikke være hundre prosent sikre, men likevel …

«Jeg vet det. Hun ville vel ikke løpt rundt og myrdet folk hvis det ikke var sant?»

Isak trekker pusten dypt og sukker. «Greit. Men nå er Alice garantert på jakt igjen, og resten spiller faktisk ingen rolle nå. Vår jobb er å stoppe henne. Resten må rettssystemet ta seg av senere. Ok?»

«Jeg vet ikke», sier My med tynn stemme. Hører også ekkoet av Robins resonnement i bakhodet. Det er ikke første gang denne følelsen dukker opp. «Jeg synes nesten det er riktig at disse jævlene dør.»

«Bare ikke si det for høyt», mumler Isak, men tar hånden hennes og gir den et vennlig klapp.

«Så … hva skal vi gjøre?» spør hun og lener seg tilbake i sofaen. Lyset fra vinduet gjør scenen dunkel, men samtidig farget på en merkelig måte. Som om de befinner seg i et diskotek under vann.

«Vi gjør jobben vår, vi gjør det vi alltid gjør. Jeg har nettopp snakket med både Folke Nygren på NOA og med Spaak. NOA hevder at alt er under kontroll, men … jeg vet da faen.»

«Hva mener du? Skal de ikke beskytte de som er igjen?»

«De sier at de allerede har beskyttelse, og at Alice ikke kan gjøre noe nå som de vet hvem hun er. De har etterlyst henne og har full kontroll, sier de. Men det tviler jeg på.»

De stivner begge to da de hører en høy, summende lyd fra et sted utenfor. Det høres ut som om den kommer ovenfra.

«Drone. Pokker, pressen var ganske raske. Folk kommer ikke til å bli mindre interessert i Nattkullen nå, akkurat», sier My og sukker. «Men det er bra at Bob og Bob sørger for at ingen utenforstående kommer seg inn gjennom alleen.»

Hun tar frem bildene av politimannen Steffo Ljungberg og et bilde av advokat Anders Ståhl. De to ofrene som er igjen, ifølge dokumentene til Alice. My grøsser da hun tenker på hva disse mennene har gjort. Mot massevis av barn. Hun må kjempe mot kvalmen og stemmen inni seg som roper høyere og høyere at de bare får som fortjent.

«Vi aner ikke hvem av dem hun tar først», sier hun og peker på et av bildene. «Han?» Hun peker på det andre. «Eller han?»

«Og?»

«Og jeg synes vi skal finne ut hvor de bor og dra dit i stedet for å sitte her som idioter og vente på NOA, som bare sitter på kontorene sine med tøflene på. Vi har ansvaret for Alice. Bops har ansvaret.»

Hun kan nesten høre Isak banne innvendig, men han reiser seg med et stønn.

«Hva da?» sier My da han ser på henne og slår ut med armene.

«Blir du med? Vi drar og tar henne.»

